Un tribunal din Teheran l-a condamnat pe Mohammad Rasoulof la opt ani de închisoare, dintre care cinci trebuie executaţi. De asemenea, regizorul urmează să fie pedepsit cu lovituri de bici, a transmis avocatul regizorului, Babak Paknia, pe reţeaua socială X.
Potrivit avocatului apărării, magistraţii au declarat că la originea pedepsei severe se află o încălcare a securităţii naţionale.
În plus, Mohammad Rasoulof a fost obligat la plata unei amenzi, iar bunurile îi vor fi confiscate.
Nu există deocamdată nicio confirmare a acestei hotărâri din partea autorităţilor judiciare iraniene. Unele media iraniene au preluat postarea avocatului.
Anunțul vine cu câteva zile înainte de premiera noului său film „The Seed of the Sacred Fig”, aflat în competiție la Festivalul de Film de la Cannes anul acesta.
Presiuni asupra echipei regizorului
Înaintea premierei filmului „The Seed of the Sacred Fig”, echipa de producție a regizorului s-a confruntat deja cu presiuni din partea guvernului iranian. Avocatul Paknia a scris săptămâna trecută pe X că unii actori au fost interogați și li s-a interzis să părăsească țara.
Potrivit lui Paknia, unii au afirmat că au fost rugați de oficiali să facă presiuni asupra lui Rasoulof pentru a retrage filmul din festival, notează Euronews.
În urmă cu mai mult de un an, lui Mohammad Rasoulof i s-a interzis să călătorească în străinătate, după ce, în februarie 2023, cineastul a fost eliberat din celebra închisoare Ewin din Teheran, unde a executat, aproximativ şapte luni de detenţie.
Înainte de a fi încarcerat, el a criticat prăbuşirea unui centru comercial din oraşul Abadan din sud-vestul Iranului, eveniment soldat cu numeroşi morţi.
Mohammad Rasoulof, care a fost recompensat cu Ursul de Aur la Berlinala din 2020 pentru filmul său filmul „There is No Evil”, despre pedeapsa capitală în Iran, este considerat critic la adresa regimului din ţara sa.
El a trăit alternativ la Teheran şi la Hamburg şi şi-a continuat activitatea, în pofida faptului că i s-a interzis să facă filme.
FOTO: Hepta